楊康功待制所藏醉道士石
作者：釋道潜
朝代：宋

paragraphs: 天官夜燕瓊樓春，一官大醉頹穹旻。
飛光貫地若素練，百里雞犬聲紛紛。
吹風洗雨歲月古，化此頑石良悲辛。
楚山之老頗知異，濯以澗底清漪淪。
霓裳彷彿認羽客，楮冠數寸橫秋雲。
空齋晝閑戲一擊，琅然哀韵還清真。
我聞天官天所陳，雖復暫屈終當申。
烈風迅雷一朝作，却上蒼蒼朝紫宸。